Document ID: 31983L0264

NEUVOSTON DIREKTIIVI,
annettu 16 päivänä toukokuuta 1983,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta neljännen kerran (83/264/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
tris(2,3-dibromipropyyli)fosfaatin käyttö tekstiilituotteiden käsittelemiseksi tulenkestäviksi kiellettiin direktiivillä 79/663/ETY(4) sen terveydelle aiheuttamien vaarojen vuoksi; myöhemmät tutkimukset ovat osoittaneet, että kaksi muuta palonestoainetta, tris(atsiridinyyli)fosfiinioksidi ja polybromatut bifenyylit (PBB), ovat terveydelle haitallisia, eikä niitä sen vuoksi tulisi käyttää ihon kanssa kosketuksiin joutuvissa tekstiilituotteissa,
aivastuspulverin valmistuksessa käytetään 3,3-dimetoksibentsidiiniä; vaikka tämän aineen mutageenisia ja syöpää aiheuttavia ominaisuuksia koskevat tiedot eivät muodosta sitovaa todistetta, tämän aineen rakenteen samankaltaisuus bentsidiinin kanssa, jolla on selvästi todettu olevan syöpää aiheuttavia vaikutuksia ihmiseen, antaa aiheen noudattaa suurta varovaisuutta sen terveydelle mahdollisesti aiheuttamien vaarojen suhteen; on selvää, että aivastuspulveria käyttävät ensisijaisesti lapset, jotka pääosin muodostavat myrkyllisille kemikaaleille herkän ryhmän, ja jonka sen vuoksi tulisi saada osakseen erityistä suojelua terveysvaaroja vastaan; tämän aineen käyttö olisi sen vuoksi kiellettävä aivastuspulverin kaltaisissa pilailuvälineissä;
tietyt kasviperäiset aivastuspulverit aiheuttavat vaaraa niiden käyttäjille, erityisesti lapsille, ja ne on joissakin jäsenvaltioissa tästä syystä jo kielletty,
ammoniumpolysulfideilla on syövyttävä vaikutus ja ne voivat aiheuttaa vakavia, pitkäaikaisia vaurioita erityisesti silmille; nämä yhdisteet, joita myydään etenkin lapsille pilailuvälineinä, ovat erityisen vaarallisia; niiden käyttö olisi tästä syystä kiellettävä,
bromietikkahapon haihtuvia estereitä käytetään kyynelkaasuna; niillä on ärsyttävä vaikutus, ja ne voivat olla haitallisia hengityselimille ja silmille; vahvoina pitoisuuksina niillä on syövyttävä vaikutus ja ne voivat aiheuttaa silmille palautumattomia vaurioita; lasten ei tulisi käyttää niitä ja niiden käyttö pilailuvälineinä olisi sen vuoksi kiellettävä, ja
eräiden jäsenvaltioiden edellä mainittujen aineiden osalta jo säätämät rajoitukset vaikuttavat suoraan yhteismarkkinoiden toteuttamiseen ja toimintaan; sen vuoksi on tarpeen yhdenmukaistaa jäsenvaltioissa tämän alan nykyistä lainsäädäntöä ja muuttaa vastaavasti direktiivin 76/769/ETY(5) liitettä,
ON ANTANUT TÄMÄN DIREKTIIVIN:
1 artikla
Lisätään direktiivin 76/769/ETY liitteeseen seuraavat kohdat:
"8. Tris(atsiridinyyli)fosfiinioksidi
CAS N:o 5455-55-1
9. Polybromatut bifenyylit (PBB)
CAS N:o 59536-65-1
Ei saa käyttää tekstiilituotteissa, kuten vaatteissa, alusvaatteissa ja vuodevaatteissa, jotka on tarkoitettu kosketuksiin ihon kanssa
10. Kvillajankuorijauhe (Quillaja saponaria) ja sen saponiinejä sisältävät johdannaiset
Helleborus viridisin ja Helleborus nigerin juurista saatava jauhe
Veratrum albumin ja Veratrum nigrumin juurista saatava jauhe
Bensidiini ja/tai sen johdannaiset
o-nitrobentsaldehydi
CAS N:o 552-89-6
Puujauhe
11. Ammoniumsulfidi ja ammoniumvetysulfidi
CAS N:o 12135-76-1
CAS N:o 12124-99-1
Ammoniumpolysulfidi
CAS N:o 12259-92-6
12. Bromietikkahappojen haihtuvat esterit:
Metyylibromiasetaatti
CAS N:o 96-32-2
Etyylibromiasetaatti
CAS N:o 105-36-2
Propyylibromiasetaatti
Butyylibromiasetaatti
Ei saa käyttää pilailuvälineissä tai sellaisiksi tarkoitetuissa esineissä esimerkiksi aivastuspulverin ja hajupommien aineosina.
Jäsenvaltiot voivat kuitenkin sallia alueillaan korkeintaan 1,5 ml sisältävät hajupommit"
2 artikla
Jäsenvaltioiden on saatettava tämän direktiivin noudattamisen edellyttämät säännökset voimaan 18 kuukauden kuluessa sen tiedoksi antamisesta(6). Niiden on ilmoitettava tästä komissiolle viipymättä.
3 artikla
Tämä direktiivi on osoitettu kaikille jäsenvaltioille.
Tehty Brysselissä 16 päivänä toukokuuta 1983.

Labels: 3
15
4
20